**PRAVILNIK O DELOVANJU ŠTUDENTSKEGA SVETA**

**FILOZOFSKE FAKULTETE UNIVERZE V LJUBLJANI**

**I. SPLOŠNE DOLOČBE**

**1. člen**

S tem pravilnikom se ureja organizacija in način dela Študentskega sveta Filozofske fakultete Univerze v Ljubljani (v nadaljnjem besedilu: ŠSFF), Študentskih svetov oddelkov Filozofske fakultete (v nadaljnjem besedilu: ŠSO) ter uresničevanje pravic in dolžnosti predstavnic študentk, članic ŠSFF in ŠSO (v nadaljnjem besedilu: svetnice).

**2. člen**

Razmerja ŠSFF do Filozofske fakultete Univerze v Ljubljani (v nadaljnjem besedilu: fakultete) in njenih organov se urejajo na način, ki ga določajo zakon, ki ureja visoko šolstvo, Statut Univerze v Ljubljani, Poslovnik Študentskega sveta Univerze v Ljubljani (v nadaljnjem besedilu: ŠSUL), Pravila Filozofske fakultete in ta pravilnik.

Razmerje med ŠSO in ŠSFF se ureja na način, ki ga določa ta pravilnik.

Razmerje med ŠSFF in ŠSUL se ureja na način, ki ga določata Poslovnik ŠSUL in ta pravilnik.

**II. DELOVANJE**

**1. Splošne določbe**

**3. člen**

Delo ŠSFF in ŠSO je javno, razen kjer je z relevantnimi akti določeno drugače.

**4. člen**

ŠSFF predstavlja predsednica ŠSFF, v njeni odsotnosti pa ena od podpredsednic ŠSFF s pooblastilom predsednice.

ŠSO predstavlja predsednica ŠSO, v njeni odsotnosti pa pooblaščena namestnica predsednice ŠSO.

**5. člen**

ŠSFF ima svoj pečat okrogle oblike, katerega obris tvori napis: Študentski svet Filozofske fakultete – UNIVERZA V LJUBLJANI. Sredi pečata je grb Republike Slovenije.

**6. člen**

Mandat svetnic traja do konstituiranja novega sveta. Svetnica je lahko ponovno izvoljena.

**2. ŠSFF**

**7. člen**

ŠSFF je najvišji organ študentk fakultete.

ŠSFF sestavlja po ena (1) študentka vsakega oddelka. V ŠSFF imajo eno (1) predstavnico tudi študenti  3. stopnje.

**8. člen**

Način volitev članic ŠSFF določa Pravilnik Študentskega sveta Filozofske fakultete o volitvah.

**9. člen**

ŠSFF:

* razpravlja o vseh zadevah, ki se nanašajo na pravice in dolžnosti študentk;
* daje pristojnim organom fakultete mnenje o aktih ter o predlogih aktov in o vseh zadevah, ki se nanašajo na pravice in dolžnosti študentk;
* daje mnenje o kandidatkah za dekanjo fakultete ter voli članice delovnih teles in organov fakultete iz vrst študentk, kot je določeno s statutom Univerze v Ljubljani, Pravili Filozofske fakultete in s tem pravilnikom;
* pristojnim organom fakultete poda mnenje o pedagoški usposobljenosti zaposlenih v postopku izvolitve v naziv visokošolskih učiteljic ali sodelavk na podlagi študentskih anket in drugih pridobljenih mnenj v skladu z merili za volitve v nazive;
* sprejema pravilnike, sklepe in druge akte ŠSFF, razen kadar je s Pravili Filozofske fakultete določeno drugače;
* skrbi za sofinanciranje in realizacijo študentskih projektov študijske in obštudijske narave, če je to mogoče;
* voli predstavnice študentk v Senat FF in Upravni odbor FF;
* imenuje predstavnice študentk v komisije Senata FF.

Prek predstavnic v ŠSUL pa ŠSFF:

* oblikuje mnenje o aktih ter o predlogih aktov Univerze v Ljubljani in o vseh zadevah, ki se nanašajo na pravice in dolžnosti študentk;
* oblikuje mnenje o statutu Univerze v Ljubljani;
* oblikuje mnenje o kandidatkah za rektorico univerze za ŠSUL in o članih organov Univerze v Ljubljani iz vrst študentk;
* ŠSFF opravlja tudi druge zadeve iz svoje pristojnosti, ki jih določajo zakon, ki ureja visoko šolstvo, statut Univerze v Ljubljani, Pravila Filozofske fakultete, Poslovnik ŠSUL, ta pravilnik in akti, izdani na podlagi tega pravilnika.

**3. ŠSO**

**10. člen**

ŠSO je organ oddelka fakultete.

Oblikovan je za vse letnike skupaj tako, da po ena študentka predstavlja redne in izredne študentke vsakega letnika 1. in 2. stopnje.

**11. člen**

Način volitev članic ŠSO določa Pravilnik Študentskega sveta Filozofske fakultete o volitvah. Če se ŠSO iz objektivnih razlogov ne more konstituirati, vse njene pravice in dolžnosti avtomatično preidejo na predstavnico oddelka v ŠSFF.

**12. člen**

ŠSO je sestavljen iz vsaj petih (5) študentk oddelka. Sestava ŠSO nujno odraža strukturo oddelka glede na stopnje in smeri. Predstavnica oddelka v ŠSFF je predsednica ŠSO.

Predsednica ŠSO je članica Sveta oddelka fakultete.

**13. člen**

ŠSO zlasti:

* podaja predstojnici in svetu oddelka mnenja o vseh zadevah, ki se nanašajo na status, pravice in dolžnosti študentk oddelka;
* obravnava predloge kandidatk za predstojnico oddelka in njeno namestnico;
* svetuje predstavnici oddelka v ŠSFF glede sestave študentskega mnenja zaposlenih v postopku habilitacije visokošolskih učiteljic ali sodelavk;
* aktivno sodeluje s ŠSFF;
* opravlja tudi druge zadeve iz svoje pristojnosti, ki jih določajo ta pravilnik in akti, izdani na podlagi tega pravilnika.

**III. ORGANI ŠSFF**

**1. Splošne določbe**

**14. člen**

Organi ŠSFF so predsednica, dve podpredsednici in tajnica ŠSFF, ki skupaj tvorijo predsedstvo ŠSFF.

Organi ŠSFF za svoje delo v ŠSFF ne prejemajo plačila.

Finančni načrt se pripravi v skladu s Pravilnikom o finančnem poslovanju ŠSFF, ki ga sprejme ŠSFF.

**2. Predsednica ŠSFF**

**15. člen**

Predsednica ŠSFF predstavlja ŠSFF in vodi njegovo delo.

Predsednica ŠSFF:

* sklicuje in vodi seje ŠSFF;
* podpisuje akte, ki jih sprejme ŠSFF;
* je članica ŠSUL;
* je članica Komisije za dodiplomski in magistrski študij Senata fakultete;
* je članica Odbora za študentska vprašanja in svetovanje fakultete;
* je članica razširjenega dekanjinega kolegija;
* sodeluje na sejah Habilitacijske komisije Senata fakultete;
* skrbi za sodelovanje z dekanjo, prodekanjo študentko in drugimi organi fakultete;
* skrbi za sodelovanje s študentskimi sveti ostalih fakultet ter mednarodnimi študentskimi institucijami in organizacijami;
* skrbi za izvajanje pravilnika o delovanju ŠSFF;
* skrbi za materialno in finančno poslovanje ŠSFF;
* opravlja druge naloge v skladu s tem pravilnikom.

**16. člen**

Predsednica ŠSFF je za svoje delo odgovorna ŠSFF.

Predsednica mora na pisno zahtevo svetnice ŠSFF dati pojasnila v zvezi z opravljanjem svoje funkcije.

**3. Podpredsednici ŠSFF**

**17. člen**

ŠSFF ima dve podpredsednici.

Podpredsednici ŠSFF:

* ena od njiju nadomešča predsednico ŠSFF, kadar je ta odsotna. Pooblaščena podpredsednica takrat prevzame vsa pooblastila predsednice;
* pomagata predsednici ŠSFF pri njenem delu;
* po pooblastilu predsednice opravljata posamezne zadeve iz predsedničinega delovnega področja.

ŠSFF na seji, na kateri se izvoli predsedstvo, eno od podpredsednic s sklepom imenuje za članico ŠSUL, drugo pa za namestnico članice ŠSUL.

**18. člen**

Podpredsednici sta za svoje delo odgovorni ŠSFF.

Podpredsednica mora na pisno zahtevo svetnice ŠSFF dati pojasnila v zvezi z opravljanjem svoje funkcije.

**4. Tajnica ŠSFF**

**19. člen**

Tajnica ŠSFF pomaga predsednici ŠSFF pri pripravi in vodenju sej in opravlja druge zadeve, določene s tem pravilnikom. Dolžna je poskrbeti za pravočasno pošiljanje vabil in ostalega materiala za seje ŠSFF vsem svetnicam.

**20. člen**

Tajnica je odgovorna za vodenje arhiva ŠSFF.

Arhiv ŠSFF obsega akte ŠSFF, zapisnike, kandidature, pošto in vsa ostala gradiva, ki jih je obravnaval ŠSFF ali njegova delovna telesa.

**21. člen**

Tajnica je za svoje delo odgovorna ŠSFF.

Tajnica mora na pisno zahtevo svetnice ŠSFF dati pojasnila v zvezi z opravljanjem svoje funkcije.

**IV. ORGAN ŠSO**

**22. člen**

Organ ŠSO je predsednica ŠSO. Za svoje delo v ŠSO ne prejema plačila.

Predsednica ŠSO ima namestnico, ki je imenovana na konstitutivni seji ŠSO po opravljenih volitvah predsednice ŠSO.

**V. DELOVNA TELESA ŠSFF**

**23. člen**

ŠSFF lahko s sklepom ustanovi stalne ali začasne komisije za preučevanje določenih vprašanj ali posameznih zadev iz področja svojega delovanja.

Naloge in način dela delovnih teles ŠSFF ureja Poslovnik ŠSFF.

**24. člen**

ŠSFF ima eno stalno komisijo, ki se imenuje Finančna komisija ŠSFF. Delovanje Finančne komisije ŠSFF podrobneje ureja Pravilnik o finančnem poslovanju Študentskega sveta Filozofske fakultete.

**VI. KONSTITUIRANJE**

**1. Konstitutivna seja ŠSFF**

**25. člen**

Prva seja ŠSFF se skliče najkasneje v sedmih (7) dneh po ugotovitvi, da je izvoljena več kot polovica članic ŠSFF.

Vabilo z dnevnim redom in gradivom pošlje dekanja fakultete izvoljenim članicam ŠSFF. Vabilo mora vsebovati informacije o poteku seje, razpisanih kandidaturah in volilnih postopkih ŠSFF.

Skupaj z vabilom na prvo sejo ŠSFF morajo biti članicam sveta poslani:

* Pravilnik o delovanju Študentskega sveta Filozofske fakultete Univerze v Ljubljani;
* Poslovnik ŠSFF;
* pravilniki, ki urejajo volitve v organe ŠSFF in volitve študentskih predstavnic v organe fakultete;
* Statut Univerze v Ljubljani;
* zakon, ki ureja visoko šolstvo.

**26. člen**

ŠSFF se konstituira na svoji prvi seji, na kateri je potrjena več kot polovica svetniških mandatov.

**27. člen**

Dnevni red prve – konstitutivne seje ŠSFF obsega naslednje točke:

* uradni rezultati volitev,
* kandidiranje za funkcije v ŠSFF in oblikovanje organov ŠSFF,
* poročilo o delu predsednice ŠSFF v prejšnji sestavi in finančno poročilo za pretekli mandat.

**28. člen**

Dekanja fakultete začne konstitutivno sejo ŠSFF, poda informacijo o ŠSFF in ŠSUL ter poročilo o udeležbi. Če je na seji prisotnih več kot polovica novoizvoljenih članic ŠSFF, preda dekanja vodenje seje svetnici z najdaljšim mandatom ali najstarejši svetnici.

**29. člen**

Mandate svetnic ŠSFF potrdi ŠSFF na podlagi poročila predsednice volilne komisije ŠSFF o izvoljenih študentkah v ŠSFF. ŠSFF skupaj odloči o potrditvi mandatov, ki niso sporni, o vsakem morebitno spornem mandatu pa odloča posebej.

Svetnica, katere mandat je sporen, ne sme glasovati o potrditvi svojega mandata.

**30. člen**

Predsednica ŠSFF poskrbi, da se v roku enega (1) meseca opravijo volitve tudi na tistih oddelkih fakultete, kjer ni bil izvoljena predstavnica oddelka v ŠSFF.

**2. Konstitutivna seja ŠSO**

**31. člen**

ŠSO se konstituira na svoji prvi seji, na kateri so potrjeni vsaj trije (3) svetniški mandati.

Prva seja ŠSO se skliče najkasneje v sedmih (7) dneh po ugotovitvi, da so izvoljene vsaj tri (3) študentke.

Vabilo z dnevnim redom in gradivom pošlje na pobudo dekanje predstojnica oddelka izvoljenim članicam ŠSO in predstavnici oddelka v ŠSFF.

**32. člen**

Dnevni red prve – konstitutivne seje ŠSO obsega naslednje točke:

* uradni rezultati volitev,
* imenovanje namestnice,
* poročilo predsednice ŠSO v prejšnji sestavi.

**33. člen**

Predstojnica oddelka začne konstitutivno sejo ŠSO in poda informacijo o ŠSO, ŠSFF in ŠSUL ter poročilo o udeležbi.

**34. člen**

Mandate svetnic ŠSO potrdi ŠSO na podlagi poročila predsednice volilne komisije ŠSFF za volitve v ŠSO o izvoljenih študentkah v ŠSO. ŠSO skupaj odloči o potrditvi mandatov, ki niso sporni, o vsakem morebitno spornem mandatu pa odloča posebej.

Svetnica, katere mandat je sporen, ne sme glasovati o potrditvi svojega mandata.

**VII. SEJE ŠSFF**

**1. Splošne določbe**

**35. člen**

Seje ŠSFF so redne, izredne in dopisne.

**36. člen**

Redne seje sklicuje in vodi predsednica ŠSFF vsaj enkrat na mesec, razen v času študijskih počitnic, in to tako, da omogoči ŠSFF opravljanje njegovih obveznosti in članicam čim večjo udeležbo.

Predsednica ŠSFF sklicuje redne seje v skladu s programom dela ŠSFF ali po sklepu ŠSFF.

**37. člen**

Izredno sejo ŠSFF lahko skliče predsednica sveta, pet (5) svetnic ali dekanja fakultete. Predsednica mora sklicati izredno sejo, če to zahteva najmanj petindvajset (25) študentk fakultete. Izredna seja se skliče v roku sedmih (7) dni od prejetja zahteve za sklic izredne seje.

Če je predsednica odsotna, skliče izredno sejo ena od podpredsednic ŠSFF v skladu s prvim odstavkom tega člena.

**38. člen**

Dopisne seje ŠSFF ureja Poslovnik ŠSFF.

**39. člen**

Način sklicevanja sej, oblikovanje dnevnega reda seje, udeležbo na seji, potek seje, oblikovanje besedila sklepa, vzdrževanje reda na seji, načine odločanja na seji in vodenje zapisnika seje podrobneje opisuje Poslovnik ŠSFF.

**2. Predsedovanje na seji**

**40. člen**

Seji ŠSFF predseduje predsednica ŠSFF, v njeni odsotnosti pa ena od podpredsednic ŠSFF. V primeru odsotnosti predsednice ŠSFF in obeh podpredsednic ŠSFF lahko predsednica ŠSFF pooblasti eno od članic ŠSFF, da vodi sejo. Če predsednica ŠSFF ne pooblasti nobene od članic ŠSFF, sejo ŠSFF vodi najstarejša svetnica ŠSFF.

**3. Odločanje**

**41. člen**

ŠSFF lahko odloča v primeru, da je na seji navzoča večina vseh izvoljenih svetnic.

**4. Zapisnik seje**

**42. člen**

O delu ŠSFF se piše zapisnik. Sprejme ga ŠSFF na naslednji seji.

**43. člen**

Sprejeti zapisnik se takoj objavi na spletnih straneh ŠSFF.

**VIII. SEJE ŠSO**

**1. Splošne določbe**

**44. člen**

Seje ŠSO so redne in izredne. Sklicuje jih predsednica ŠSO vsaj enkrat na dva meseca.

Na rednih sejah ŠSO obravnava točke, ki zadevajo tekočo problematiko oddelka in fakultete. Na izrednih sejah ŠSO obravnava akutno problematiko.

Predsednica mora sklicati izredno sejo ŠSO na zahtevo katerekoli članice ŠSO. Izredna seja se skliče v roku sedmih (7) dni od prejetja zahteve za sklic izredne seje.

Če je predsednica odsotna, skliče izredno sejo njena namestnica, v skladu s prvim odstavkom tega člena.

**45. člen**

Način sklicevanja sej, oblikovanje dnevnega reda seje, udeležbo na seji, potek seje, oblikovanje besedila sklepa, vzdrževanje reda na seji, načine odločanja na seji in vodenje zapisnika seje podrobneje opisuje Poslovnik ŠSFF.

**2. Predsedovanje na seji**

**46. člen**

Seji ŠSO predseduje predsednica ŠSO ali njena namestnica.

**3. Zapisnik seje**

**47. člen**

O delu ŠSO se piše zapisnik. Sprejme ga ŠSO na naslednji seji.

**48. člen**

Sprejeti zapisnik se takoj objavi na oglasni deski ali spletni strani oddelka in posreduje tajnici ŠSFF, ki ga arhivira.

**IX. PROGRAM DELA ŠSFF**

**49. člen**

Predsedstvo ŠSFF pripravi program dela in terminski plan dela, ki ga predlaga v sprejem ŠSFF na prvi naslednji seji po njegovi izvolitvi.

**50. člen**

Delovna telesa ŠSFF oblikujejo in medsebojno usklajujejo svoje programe v skladu s programom dela ŠSFF.

**X. PRAVICE IN DOLŽNOSTI PREDSTAVNIC ŠTUDENTK**

**1. Splošne določbe**

**51. člen**

Posameznice, ki zastopajo študentke v delovnih telesih ali organih Filozofske fakultete ali Univerze v Ljubljani, so:

* svetnice ŠSFF;
* senatorke fakultete iz vrst študentk;
* predstavnice študentk v Akademskem Zboru FF;
* predstavnica študentk v Upravnem odboru FF;
* prodekanja študentka;
* članice delovnih teles in komisij Senata fakultete iz vrst študentk;
* članice delovnih skupin in komisij FF iz vrst študentk;
* članice univerzitetnih organov in njihovih komisij.

**52. člen**

Svetnice imajo pravice in dolžnosti, določene z zakonom, ki ureja visoko šolstvo, Statutom Univerze v Ljubljani, Pravili Filozofske fakultete in tem pravilnikom.

**53. člen**

Svetnica ŠSFF ima pravico od organov fakultete ali Univerze v Ljubljani zahtevati vsa obvestila in pojasnila, ki jih potrebuje za delo v ŠSFF, v delovnih telesih in organih fakultete ali v ŠSUL.

Svetnica ŠSFF se ima pravico in dolžnost udeleževati sej ŠSFF. Če se seje iz objektivnih razlogov ne more udeležiti, se mora pisno ali po elektronski pošti opravičiti tajnici ŠSFF vsaj eno uro pred sejo ŠSFF. Svetnica lahko za obdobje svojega mandata pooblasti eno namestnico, ki jo v primeru odsotnosti nadomešča na sejah ŠSFF. V primeru odsotnosti obeh lahko svetnica v ŠSFF pisno pooblasti drugo študentko FF, da jo za čas trajanja ene seje nadomešča s polno glasovalno pravico. To področje podrobneje ureja Poslovnik ŠSFF.

**54. člen**

Svetnica ŠSO ima pravico od predstojnice ali sveta oddelka zahtevati vsa obvestila in pojasnila, ki jih potrebuje za delo v ŠSO.

**2. Pravice in obveznosti**

**55. člen**

Posameznica, ki zastopa študentke v delovnih telesih, komisijah in/ali organih fakultete, ima pravico od delovnih teles, komisij in organov fakultete zahtevati vsa obvestila in pojasnila, ki jih potrebuje za delo.

Vsaka predstavnica študentk je po zaključku opravljanja funkcije dolžna predati svoje znanje in informacije svoji naslednici.

**56. člen**

Posameznica, ki zastopa študentke fakultete v delovnih telesih, komisijah in/ali organih fakultete ali Univerze v Ljubljani, mora ŠSFF redno poročati o svojem delu in o stanju na posameznem področju.

Po končani obravnavi poročila posamezne predstavnice študentk ŠSFF sprejme mnenje o njenem delu ali stališču v posameznem delovnem telesu ali organu.

**XI. AKTI ŠSFF**

**57. člen**

ŠSFF sprejema Pravilnik o delovanju Študentskega sveta Filozofske fakultete Univerze v Ljubljani, ki ga potrdi Senat fakultete, ter Poslovnik ŠSFF, sklepe, pravilnike in ostale akte, ki so v skladu s Pravili fakultete in tem pravilnikom.

Vrste aktov ŠSFF podrobneje ureja Poslovnik ŠSFF.

**58. člen**

Akti ŠSFF se sprejemajo z večino glasov prisotnih članic ŠSFF, Pravilnik o delovanju ŠSFF in Poslovnik ŠSFF pa se sprejemata z večino glasov vseh izvoljenih svetnic.

**59. člen**

Tajnica ŠSFF je dolžna objaviti vse sklepe in druge akte ŠSFF najkasneje v petih (5) dneh po sprejemu na spletni strani ŠSFF in na uradni oglasni deski ŠSFF, če je to mogoče in če s tem ne krši varstva osebnih podatkov oz. če ni z relevantnim aktom določeno drugače.

**XII. VOLITVE IN IMENOVANJA**

**1. Splošne določbe**

**60. člen**

Predlagateljica kandidature oz. kandidatka ima pred začetkom volitev pravico obrazložiti predlog kandidature oz. kandidaturo.

**61. člen**

Način glasovanja določa Poslovnik ŠSFF.

**2. Volitve predsednice in podpredsednic ŠSFF**

**62. člen**

Predsednico in podpredsednici ŠSFF svetnice volijo iz svojih vrst.

**63. člen**

Predsednico in podpredsednici izvolijo svetnice ŠSFF na konstitutivni seji.

Izvoljena je kandidatka, za katero je glasovala večina vseh izvoljenih svetnic.

Glasuje se tajno.

**3. Imenovanje tajnice ŠSFF**

**64. člen**

Tajnico ŠSFF imenuje ŠSFF iz svojih vrst na predlog predsednice ŠSFF. Njena funkcija preneha z imenovanjem nove tajnice ŠSFF.

**65. člen**

Kandidatka za tajnico ŠSFF je imenovana, če dobi podporo večine prisotnih članic ŠSFF.

**4. Imenovanje članic delovnih teles ŠSFF**

**66. člen**

Svetnice ŠSFF se na poziv predsednice ŠSFF javijo za članstvo v delovnih telesih. Delovno telo ŠSFF imenuje ŠSFF s sklepom.

Predsednico delovnega telesa članice delovnega telesa izvolijo iz svojih vrst.

**5. Imenovanje predstavnic študentk v organe fakultete**

**67. člen**

ŠSFF za mandatno dobo enega (1) leta imenuje:

* eno (1) predstavnico študentk v Upravni odbor fakultete;
* toliko predstavnic študentk v Senat fakultete, da študentke tvorijo vsaj eno petino (1/5) članic Senata fakultete;
* toliko predstavnic študentk v Akademski zbor fakultete, da študentke tvorijo vsaj eno petino (1/5) članic Akademskega zbora fakultete;
* predstavnice študentk v delovna telesa in komisije Filozofske fakultete: eno (1) predstavnico iz vrst svetnic Študentskega sveta Filozofske fakultete ali študentk senatork v Komisijo za kakovost, eno (1) predstavnico v Komisijo za dodiplomski in magistrski študij, eno (1) predstavnico študentk 3. stopnje v Komisijo za doktorski študij, eno (1) članico v Komisijo za tutorstvo, dve (2) članici in dve (2) namestniciv Disciplinsko komisijo za študentke, eno (1) članico v Komisijo za priznanja FF, eno (1) članico v Uredništvo promocijskih gradiv Znanstvene založbe FF:
* eno (1) predstavnico študentk v Svet OHK.

**5.1. Predlog za prodekanjo študentko**

**68. člen**

Dekanja v sodelovanju s predsednico ŠSFF izbere najprimernejšo kandidatko za prodekanjo študentko FF. Podrobnosti ureja Pravilnik o prodekanji študentki Filozofske fakultete

**5.2. Imenovanje predstavnic študentk v Upravni odbor FF, Senat FF, delovna telesa in komisije Senata FF in Akademski zbor FF**

**69. člen**

Imenovanja predstavnic študentk v Upravni odbor FF, Senat FF in Akademski zbor FF ureja Pravilnik o volitvah predstavnic študentk v študentske svete članic in organe članic Univerze v Ljubljani, ki ga sprejme ŠSUL.

V Upravni odbor FF, Senat FF in Akademski zbor FF so izvoljene tiste kandidatke, ki prejmejo največje število glasov od vseh članic Študentskega sveta članice, v delovna telesa in komisije Senata FF pa so izvoljene tiste študentke, ki prejmejo večino glasov od prisotnih na seji sveta.

**6. Imenovanje predsednice in namestnice ŠSO**

**70. člen**

Predsednica ŠSO je praviloma predstavnica oddelka v ŠSFF. Če funkcijo odkloni, članice ŠSO na konstitutivni seji predsednico izvolijo izmed sebe. Predsednica ŠSO ima namestnico, ki je izvoljena na konstitutivni seji ŠSO po opravljenih volitvah predsednice ŠSO, če so te potrebne.

**7. Postopek za razrešitev**

**71. člen**

ŠSFF razrešuje svoje funkcionarke in predstavnice študentk, ki jih voli v organe fakultete in Univerze v Ljubljani, po enakem postopku, kakor je določen za izvolitev ali imenovanje.

**8. Odstop**

**72. člen**

Vsaka svetnica, funkcionarka ŠSFF in predstavnica študentk v organih fakultete ali Univerze v Ljubljani ima pravico odstopiti in odstop obrazložiti.

Postopek za odstop svetnic je enak, kakor je določen za izvolitev ali imenovanje.

Šteje, da je svetnici, funkcionarki ŠSFF ali predstavnici študentk v organih fakultete ali Univerze v Ljubljani prenehala funkcija z dnem seje, na kateri je bil ŠSFF obveščen o odstopu.

**XIII. PREHODNA IN KONČNA DOLOČBA**

**73. člen**

Deli tega pravilnika, ki so v morebitni koliziji s Pravili FF, začnejo veljati po ustrezni spremembi in dopolnitvi Pravil FF.

**74. člen**

Uradno prečiščeno besedilo tega pravilnika začne veljati takoj, ko ga sprejme Študentski svet Filozofske fakultete in potrdi Senat Filozofske fakultete.

V Ljubljani, 12. junija 2019

Študentski svet Filozofske fakultete

Timotej Klopčič

predsednik